**Διεθνής Κινητικότητα στο Πανεπιστήμιο Θεσσαλίας: American University of Beirut και Benha University of Egypt**

Το Πανεπιστήμιο Θεσσαλίας, σταθερά προσανατολισμένο στην ενίσχυση της εξωστρέφειας και της διεθνούς συνεργασίας, εντείνει τη συμμετοχή του σε δράσεις διεθνούς κινητικότητας, προσφέροντας σε φοιτητές, διδακτικό και διοικητικό προσωπικό την ευκαιρία να διευρύνουν τους ορίζοντές τους μέσα από διεθνείς εμπειρίες εκπαίδευσης, έρευνας και πολιτισμού.

Στο πλαίσιο του προγράμματος Διεθνούς Κινητικότητας Erasmus+, τα Τμήματα Διαιτολογίας και Διατροφολογίας και Επιστήμης Ζωικής Παραγωγής του Πανεπιστημίου Θεσσαλίας, με επιστημονικά υπεύθυνους τον **Καθ. Αθ. Μανούρα** και **την Αν. Καθ. Ε. Μαλισσιόβα** αντίστοιχα, υποδέχτηκαν το προηγούμενο διάστημα καθηγητές από τα Πανεπιστήμια **American University of Beirut**, Λίβανος (AUB) και **Benha University**, Αίγυπτος (BUΕ).

Συγκεκριμένα ο Καθηγητής **Omar Obeid**, από το AUB και οι καθηγητές **Abdelfattah Monged Selim** και **Gehan Abdelhady Mousa**, Αντιπρύτανης Μεταπτυχιακών Σπουδών και Ερευνών από το BUE έδωσαν διαλέξεις στα Τμήματα Υποδοχής, ενώ είχαν την ευκαιρία να συναντηθούν και με την Αντιπρύτανη Καινοτομίας, Διεθνοποίησης, Συνεργασιών και Ψηφιακής Διακυβέρνησης **Καθ. Χ. Λασπίδου**, για τη διερεύνηση πιθανών συνεργασιών των ιδρυμάτων.

Η διεθνής κινητικότητα αποτελεί στρατηγική επιλογή του Πανεπιστημίου Θεσσαλίας για την καλλιέργεια της διαπολιτισμικής συνείδησης, την προώθηση της καινοτομίας και την ενίσχυση της διεθνούς παρουσίας του Πανεπιστημίου Θεσσαλίας στον παγκόσμιο ακαδημαϊκό χάρτη.